ቱርካዊያን ባለሃብቶች በኢትዮጵያ የሚያደርጉት የኢንቨስትመንት ፍሰት ጨምሯል
በዘንድሮው ዓመት ከመስከረም እስከ ጥቅምት አጋማሽ ብቻ በተለያዩ የኢንቨስትመንት መስኮች ለመሳተፍ ፍላጎት ያላቸው 10 ቱርካዊያን ባለሃብቶች በኢትዮጵያ ጉብኝት ማድረጋቸውን በቱርክ የኢትዮጵያ ባለሙሉ ስልጣን አምባሳደር አያሌው ጎበዜ ገለፁ።ባለሃብቶቹ  በጨርቃ ጨርቅና ቆዳ ኢንዱስትሪ እንዲሁም በጥጥ ምርት ልማት ላይ ለመሰማራት ፍላጎት አሳይተዋል።እንደ አምባሳደር አያሌው ገለፃ ባለፈው አመት ብቻ 120 የሚደርሱ የቱርክ ባለሃብቶች ወደ ኢትዮጵያ በመምጣት የተወሰኑት የኢንቨሰትመንት ፈቃድ የወሰዱ ሲሆን ቀሪዎቹ በፕሮጀክት ቀረፃ ላይ ይገኛሉ።በ2007 ዓ.ም. 500 የሚደርሱ የቱርክ ባለሃብቶችን በማነጋገር 120 የሚሆኑት አገሪቱን ጎብኝተው በተለያዩ የኢንቨስትመንት መስኮች እንዲሰማሩ ለማድረግና በኢስታንቡል የቢዝነስ ፎረም ለማካሄድ እቅድ መያዙንም አስረድተዋል።በኢትዮጵያ የቱርካዊያን ኢቨስትመንት ድርሻ ከፍተኛ መሆኑንና አሁንም ቢሆን የልማት ተሳትፎ ጥያቄ የሚያቀርቡ ባለሃብቶች በርካታ መሆናቸውን ገልፀዋል።እስካሁን 350 የሚደርሱ የቱርክ ኩባንያዎች በኢትዮጵያ የኢንቨስትመንት ኮሚሽን መመዝገባቸውን ያስታወሱት አምባሳደር አያሌው ወደ 90 የሚሆኑት ስራ መጀመራቸውንም ገልፀዋል።ከጨርቃ ጨርቅ፣ የቆዳና የምግብ ማምረቻ ፋብሪካ ባለፈ በግንባታ ስራ ላይ የተሰማሩ ባለሃብቶች መኖራቸውን ገልፀው ያፒ መርከዜ የተባለው ኩባንያም ከአዋሽ ወልዲያ የሚዘረጋውን የባቡር ሃዲድ  ለመገንባት ጨረታውን አሸንፏል።ኢትዮጵያ እያስመዘገበች ባለው የኢኮኖሚ እድገትና በአፍሪካ ሰላም አንዲሰፍን እያደረገች ባለው አስተዋጽኦ መቀመጫቸውን አንካራ ያደረጉ አፍሪካዊያን ዲፕሎማቶች ባገኙት አጋጣሚ ሁሉ አድናቆታቸውን እየገለፁ መሆኑንም አምባሳደር አያሌው ገልፀዋል።በቱርክ ውጭ ጉዳይ ሚኒስቴር የምስራቅ አፍሪካ ጉዳዮች ምክትል ዋና ዳይሬክተር አይኩት ኩምባሮግሉ እንዳሉት ባለፉት 10 ዓመታት በከፍተኛ ፍጥነት በማደግ ላይ ካለችው ኢትዮጵያ ጋር ቱርክ ጥብቅ የሆነ የኢንቨስትመንት ግንኙነት ፈጥራለች።በአገሪቱ ያለው ምቹ የኢንቨስትመንት ፖሊሲ፣ እያስመዘገበችው ያለው ፈጣን የኢኮኖሚ እድገት፣ ፍፁም ሰላምና መረጋጋት የሰፈነባት መሆኗና መንግስት ለባለሃብቶች የሚያደርገው ድጋፍና ማበረታቻ የቱርካዊያንን ቀልብ ገዝቷል ብለዋል።የቀድሞው ጠቅላይ ሚኒስትር መለስ ዜናዊና በቱርክ የኢትዮጵያ አምባሳደር የነበሩት ፕሬዝዳንት ዶክተር ሙላቱ ተሾመ ለሁለቱ አገራት የኢንቨስትመንት ግንኙነት ጠንካራ መሰረት መጣላቸውንም አስታውሰዋል።የቱርክ ባለሃብቶች እአአ ከ2003 ጀምሮ በኢትዮጵያ በተለያዩ የኢንቨስትመንት ዘርፎች የሚያደርጉት ተሳትፎ ከጊዜ ወደ ጊዜ እየጨመረ መጥቷል።እንደ ኢዜአ ዘገባ የሁለቱ አገራት አመታዊ ቀጥታ የንግድ ግንኙነትም ወደ 3 ቢሊዮን ዶላር ደርሷል።